En liten til middelsstor (vingespenn 11–16 mm) vikler. Den kjennes lett på at forvingens ytre og fremre del har et markert, karminrosa skjær, selv om dette varierer noe. Den indre delen av vingen er okerfarget, og som mange praktviklere har den et skrått, brunt tverrbånd i vingens bakre halvdel litt innenfor midten. Vingespissen er noe mørkere brun, men også med tydelig rosa skjær. Bakvingen er gråbrun, ytterkanten litt innbuktet bak spissen.